ועדת החינוך, התרבות והספורט, כנסת 20, פרוטוקול מספר 717, 2018-11-13 11:54

יעקב מרגי: שלום לכולם, אני מתכבד לפתוח את ישיבת ועדת החינוך, התרבות והספורט של הכנסת, 13 בנובמבר 2018, ה' בכסלו התשע"ט.

יעקב מרגי: הנושא: התוכנית בבתי הספר לקידום אורח חיים בריא – לציון יום הסוכרת.

יעקב מרגי: הכנסת מציינת פעם בשנה את יום הסוכרת.

יעקב מרגי: אני חושב שזה דבר נכון ואנחנו כוועדת חינוך מקדישים את הדיון הזה כל פעם לנושא אחר, אבל בעיקר לתזונה נכונה ואורח חיים בריא ותקנות המזון.

יעקב מרגי: הכבדנו את ידנו על השוק הפרטי והשארנו את ההפקרות של הממלכתי, של המדינה.

קריאה: מי זה השארנו?

יעקב מרגי: אנחנו, חברי הכנסת, הבית הזה.

יעקב מרגי: הקואליציה נכנעה לחבר כנסת מהקואליציה.

קריאה: אבל אנחנו לא נוותר.

יעקב מרגי: לא יתכן שאנחנו על המסחרי שמים תקנות ומה שהמדינה מספקת, לא יהיו תקנות.

יעקב מרגי: זו אמירה בכלל לא ערכית, לא חינוכית בסוגיית המזון הבריא בבתי הספר.

יעקב מרגי: אני יודע את השקפת העולם של עירית.

יעקב מרגי: לפעמים כשאנחנו משליכים הכול על מערכת החינוך, אז אומרים, עם כל הכבוד, איפה ההורים פה?

יעקב מרגי: נכון, אבל מה לעשות, המסגרת הכי אפקטיבית שאפשר לעשות משהו בפס רחב כשאת מדברת עם גוף אחד, זו מערכת החינוך.

יעקב מרגי: מה לעשות, אם היינו סומכים שגם חינוך אפשר לקנות לבד, המדינה לא הייתה מקימה מערכת חינוך ולא היינו מחוקקים את חוק חינוך חובה חינם, אבל מאחר וזה קיים ויש לנו כבר את המשאב הזה של התלמידים, של ההורים, של המחנכים, אין דבר יותר טוב מלהכניס בתוכנית הלימודים את סוגיית החינוך לאורח חיים בריא ותזונה נכונה.

יעקב מרגי: אם מצאנו מקום לחינוך הפיננסי, ודאי שנמצא כל שכן, לחינוך הבריא.

יעקב מרגי: אני הצגתי בדיון הקודם את חברי הכנסת הצעירים ליום אחד שמלווים אותי מעמותת חינוך לפסגות, רבקה מקצרין הרחוקה ותמיר מחצור שקרובה לקצרין אבל גם רחוקה מאיתנו, והם השכימו קום בגילם המוקדם והגיעו אלינו.

יעקב מרגי: הם השתתפו בדיון הקודם על גורלה של מכללת וינגייט בעקבות חקיקת חוק המכון הלאומי לספורט שמשרד התרבות קידם, ועכשיו הם נמצאים איתנו בתוכנית בבתי הספר לקידום אורח חיים בריא.

יעקב מרגי: בבקשה, יוסף ג'בארין.

יוסף ג'בארין: תיכף נשמע כמובן על התוכנית.

יוסף ג'בארין: אני כהורה של ילדים בבית הספר רוצה לשתף אתכם בתחושה.

יוסף ג'בארין: אני לא מרגיש שהמצב, בלשון המעטה, משביע את הרצון גם בקשר של תכני החינוך עצמו אם הם קיימים בכלל, ואם קיים חומר כזה במובן שהוא חומר זמין למורים, באיזו מידה המורים כן משתמשים בו ומעבירים אותו לתלמידים.

יוסף ג'בארין: זאת סוגיה חשובה כשלעצמה.

יוסף ג'בארין: השאלה גם באיזו מידה החומר הזה נגיש לגילאים הללו.

יוסף ג'בארין: אנחנו מדברים על גילאים קטנים.

יעקב מרגי: ואם הוא מונגש בשפה.

יוסף ג'בארין: זה ודאי, כל מה שקשור לחינוך הערבי, אבל אני בינתיים מדבר באופן יותר כללי.

יוסף ג'בארין: זה גם מתחבר לסוגיה באיזו מידה זה מיושם בתוך בתי הספר עצמם.

יוסף ג'בארין: כל הזמן כשאני רואה מה מוכרים בקיוסקים ובחנויות בתוך בתי הספר גם היסודיים וגם ליד גני הילדים, פשוט אני נדהם.

יעקב מרגי: שימו לב, אפילו פחדו להביא את העגלה של השתייה לפה עם הקולה ועם הספרייט בגלל החינוך לאורח חיים בריא.

יוסף ג'בארין: בכנסת אנחנו כבר התקלקלנו, אז אפשר לפחות לחנך את הדור הצעיר.

יעקב מרגי: אני קלקלתי את הוועדה הזו.

יעקב מרגי: גילוי נאות, בטרם הגעתי לכאן היה נוהג שבוועדת החינוך מגישים רק סודה.

יעקב מרגי: אמרתי, זו גזירה שכמעט הציבור לא יכול לעמוד בה.

יוסף ג'בארין: אבל פשוט בקפיטריה ליד הכנסת נאבקנו על כך שיביאו גם לחם שחור, וזה קרה, וגם ירקות, וזה קרה, אז גם אנחנו קצת מפתחים את המודעות בנושאים הללו.

יוסף ג'בארין: אני מודע לכך שיש הנחיות של משרד החינוך.

יוסף ג'בארין: ההנחיות אולי ברורות, אבל זה לא הדיון הראשון שאנחנו מקיימים, כבוד היושב ראש.

יוסף ג'בארין: הובטח לנו שמשרד החינוך ייקח את הנושא הזה ברצינות וההנחיות האלה ייושמו ותהיה ביקורת גם ברמה של האוכל שמגישים לתלמידים אבל גם לגבי החנויות והקיוסקים בתוך בתי הספר.

יוסף ג'בארין: ההתרשמות שלי, לפחות ככל שאני מבקר בעיקר בבתי ספר בחברה הערבית, שגם אם יש הנחיות ברורות, זה לא נאכף.

יוסף ג'בארין: המצב קטסטרופלי.

יוסף ג'בארין: כמה שאפשר לחנך את הילדים שלנו בבית שהמאכלים הללו לא בריאים וכדומה, ברגע שהם בתוך בית הספר ופשוט רואים את הכול מסביב, אז כל מה שאני מלמד אותם בבית, הם כבר שוכחים ורואים בעצם שמערכת החינוך עצמה נותנת בעצם לגיטימציה על ידי כך שהיא מאפשרת את ההגשה של אותו אוכל.

יוסף ג'בארין: אני נוטה לחשוב שהמצב בחינוך הערבי הוא חמור יותר גם מבחינת הפצת המודעות.

יוסף ג'בארין: אמר כבוד היושב ראש באיזו מידה גם החומר הזה זמין גם בשפה הערבית.

יוסף ג'בארין: אני הייתי מדבר אפילו ברמה של לתלות את ההוראות הללו ממש בתוך בתי הספר שזה יהיה חלק ממערכי שיעור ברורים, שיהיו גם מפקחים על האוכל הזה.

יוסף ג'בארין: נדרשת פשוט התערבות יותר אקטיבית של משרד החינוך בתחום הזה.

יוסף ג'בארין: אני רק אוסיף שאם מדברים על החינוך הערבי, אתן מודעות לכך שבעיית הסוכרת בחברה הערבית היא בעיה חמורה במיוחד כשמשווים את מימדי הבעיה הזו בהשוואה לציבור היהודי.

יוסף ג'בארין: לדעתי זה כמעט כפול מבחינת מימדי המחלה הזו והתופעה המדאיגה ואין ספק שזה מתקשר גם לחינוך הבסיסי בתוך מערכת החינוך ופשוט הפרקטיקה המקובלת בקרב הילדים הצעירים, אז אנא מכם בואו ניקח את הנושא הזה ברצינות המתחייבת וניאבק ביחד לשיפור האוכל הבריא.

יוסף ג'בארין: אורח חיים בריא זה אפשרי ואנחנו יכולים לעשות את זה.

יעקב מרגי: מתקופתי, אדם, אפילו מזדקן, יש לו בקופסה האחורית את היותו ילד, היותו תלמיד.

יעקב מרגי: היינו מציינים בבתי הספר שבוע בריאות.

יעקב מרגי: עדיין קיים?

עירית ליבנה: עירית ליבנה, המפקחת על הבריאות במשרד הבריאות.

עירית ליבנה: בואו נתחיל מזה שהנתונים על סוכרת, וזה לא אני, זה יתנו.

עירית ליבנה: אני לא מתייחסת לנתונים על המחלה.

עירית ליבנה: מה שאנחנו כן נסמכים על זה, הנתונים על השמנה בקרב ילדים שהבסיס הוא ממשרד הבריאות במסגרת שירותי בריאות, ואנחנו במצב לא טוב.

עירית ליבנה: אנחנו מדברים על זה שכשליש מילדי ישראל עם עודף משקל וזה הנתונים שהם מדאיגים את כולם.

יעקב מרגי: אנחנו מדינה שמנה.

יוסף ג'בארין: באופן יחסי למדינות אחרות זה נחשב מאוד גבוה.

עירית ליבנה: מאוד גבוה.

עירית ליבנה: אנחנו "בין הטובים בעולם" בנושא.

עירית ליבנה: אנחנו טובים בדברים אחרים ולצערנו הרב אנחנו פה במקום לא טוב עם עוד כמה מדינות, אבל יש גם הרבה מדינות שהן במצב יותר טוב מאיתנו.

עירית ליבנה: זו נקודת המוצא של נתונים.

עירית ליבנה: שוב, אני לא אומרת על סוכרת.

עירית ליבנה: כן שמנו את הנושא של קידום בריאות כנושא מאוד בעדיפות.

עירית ליבנה: אין שיעור בבריאות ואין מורה לבריאות, כי זה אישיו של דרך חיים ואת דרך החיים הזאת אתה לא מודד בשיעור.

עירית ליבנה: המבחן לעומת בגרות חמש יחידות יהיה לילדים האלה בעוד עשר ו-20 שנה כשהם כבר לא יהיו.

עירית ליבנה: זה יהיה המבחן האמיתי.

יעקב מרגי: מודעות זה לא מקצוע.

עירית ליבנה: נכון.

עירית ליבנה: מודעות זה לא מקצוע והתנהגות היא לא מקצוע ואנחנו מדברים על יישום בפועל כי הידע קיים.

עירית ליבנה: היום כל ילד בגן, יש לו כבר את הטלפון והוא ימצא את הידע, אבל מהידע הזה לעבור להתנהגות, זו המטרה שלנו.

עירית ליבנה: אנחנו מתחילים למעשה בגן.

עירית ליבנה: אנחנו מכשירים את עובדי ההוראה כי גם הם צריכים לעשות את השינוי.

עירית ליבנה: יש חומרים מונגשים בשפה כשהחומר מיועד לילדים ולתלמידים.

עירית ליבנה: כן בתוכניות זה מונגש.

עירית ליבנה: זה מובנה, זה נגיש.

עירית ליבנה: יש לנו השתלמויות, מה שקראו פעם השתלמויות והפיתוח המקצועי.

עירית ליבנה: אנחנו מקיימים הרבה מאוד השתלמויות בנושא של קידום בריאות.

יוסף ג'בארין: שזה בחירה.

עירית ליבנה: הכול בחירה.

עירית ליבנה: אנחנו מפרסמים השתלמות והיא ישר מתמלאת.

עירית ליבנה: עובדי ההוראה כן צמאים למידע הזה, להשתלמות.

עירית ליבנה: הם הולכים לשלושה ימים.

עירית ליבנה: אנחנו שוטפים אותם בנושא הזה.

עירית ליבנה: הם יוצאים מחוזקים.

עירית ליבנה: אפרופו הנגשה, יש לנו השתלמויות אינטראקטיביות במט"ח.

עירית ליבנה: זה לאו דווקא לבוא לפסגה.

עירית ליבנה: גם למגזר הלא יהודי.

עירית ליבנה: דרך אגב, דווקא בתחום קידום הבריאות אנחנו יכולים לציין גם במחוז צפון וגם במחוז דרום יופי של היענות במגזר הלא יהודי, כך שמבחינת קידום בריאות הנכונות לעשות את השינוי, הנכונות להכניס פעילויות מתקיימת במגזר היהודי והלא יהודי מצוין.

עירית ליבנה: אנחנו קושרים את זה ללמידה עצמה.

עירית ליבנה: במדעים לומדים קידום בריאות.

עירית ליבנה: בחינוך גופני לומדים.

עירית ליבנה: אנחנו מחברים את זה גם ללמידה עצמה, לאורח החיים, לקשור את זה גם לצוות, גם הביתה, גם בהתנהגות.

עירית ליבנה: אתה יודע, זה פינג-פונג כי אנחנו אומרים להורים, תחנכו, ההורים אומרים לנו, תחנכו.

עירית ליבנה: זה חייב להיות משולב.

עירית ליבנה: זה לא יכול להיות אישיו של הגן ושל בית הספר .

עירית ליבנה: פתח היושב ראש בקטע של התקנות.

עירית ליבנה: התקנות, תודה לאל גם אלה שעברו, לצערי השר עוד לא חתם לדעתי.

עירית ליבנה: אנחנו כבר בהיכון עם פקחים, דרך אגב, ואנחנו רוצים רק להעיף את זה באוויר ולפרסם איזשהו משהו - - -

יוסף ג'בארין: לא הבנתי, יש תקנות שעוד לא? יש סיבה?

עירית ליבנה: לא, הן עברו פה.

יעקב מרגי: אני אסביר.

יעקב מרגי: הוגשו תקנות המזון הבריא במלואן לוועדה.

יעקב מרגי: דנו בהן, באנו להצביע.

יעקב מרגי: הצבענו עליהן.

יעקב מרגי: חבר הכנסת מהקואליציה, יעקב אשר, הגיש רביזיה.

יעקב מרגי: אמר, אתם רוצים, זה מחייב את המוסדות שלהם לשיפוי.

יעקב מרגי: כפשרה מה שהעבירו, העבירו תקנות חלקיות שמחייבות דווקא את השוק החופשי בתוך בתי הספר, לתקנות מחמירות, אבל לצערי הרב מה שהמדינה מספקת בתוך בתי הספר, עליהם אין תקנות.

יעקב מרגי: הלנתי על זה וכל דיון שיעסוק בנושא, אמחה ואליו.

יעקב מרגי: העברנו גם את התקנות החלקיות.

יעקב מרגי: מסתבר, אומרת לי עירית עכשיו שהשר עדיין לא שלח לפרסום.

יעקב מרגי: תודה שהפנית את תשומת ליבנו.

עירית ליבנה: אנחנו, דרך אגב, כן התקדמנו למרות שהן עוד לא חתומות, הנושא של סימון, כיוון שהחוק מבקש - - - .

עירית ליבנה: דרך אגב, הוגשה עתירה של חברות מסחריות שהדיון נקבע ליוני.

עירית ליבנה: אנחנו מתקדמים עדיין כי זה מה שמשרד המשפטים אישר לנו.

עירית ליבנה: הנושא של מכירת מזון – אנחנו הצבנו יעד משותף עם משרד הבריאות ומשרד החינוך לנושא של בית ספר מקדם בריאות.

עירית ליבנה: אנחנו בגדילה היום מ-4,500 בתי ספר.

עירית ליבנה: כבר 1,500 קיבלו את ההכרה של בית ספר מקדם בריאות, פעילות משותפת של משרד הבריאות ושלנו.

עירית ליבנה: גני ילדים – אנחנו הולכים להפוך לסטנדרט.

עירית ליבנה: אנחנו עכשיו בונים איזושהי תוכנית מערכתית שתצא מאגף הקדם יסודי.

עירית ליבנה: אנחנו עובדים בכל המישורים, באמת בשיתופי פעולה עם רשויות, עם כמובן משרדי ממשלה, עם כל מיני יזמויות, אלה שיזמו פה.

עירית ליבנה: יושבים פה חבר'ה מעיריית ירושלים.

עירית ליבנה: זה יכול להישנות בשותפויות וזה מה שאנחנו עושים.

עירית ליבנה: יש לנו עוד המון מה לעשות, יש לנו דרך ארוכה.

עירית ליבנה: אנחנו כן על המסלול של שינוי שהוא לא פשוט.

עירית ליבנה: דיברת על פקחים.

עירית ליבנה: אני מדברת על הלמידה היומית, על ההתנסות מעבר לקיוסק, זה שהמפקח הכולל שבא ורואה מוסד, שתחום הבריאות יהיה חלק מהדי.

עירית ליבנה: אן.

עירית ליבנה: איי של ההסתכלות החינוכית והארגונית שלו ולא רק לצורך זה.

עירית ליבנה: אנחנו מנסים בכל האפשרויות.

עירית ליבנה: למשל, כדי לאפשר ולתת איזושהי גאוות יחידה, כל בתי הספר מקדמי בריאות והגנים יקבלו עכשיו שמשוניות כאלה שיתלו על הגדרות, שהם בית ספר או גן מקדם בריאות, משהו של הנראות שיחזק דרך אגב את ההורים בקטע הזה.

עירית ליבנה: כל מה שאנחנו עושים, אני אומרת, יש לנו עוד הרבה לעשות.

עירית ליבנה: הבסיס הוא שיתופי הפעולה של כולם ותמיכה.

יעקב מרגי: איזה תמריץ יש היום למנהל בית ספר להיקרא בית ספר מקדם בריאות?

עמי בן יהודה: ומה זה בית ספר מקדם?

יעקב מרגי: סלח לי אדוני, פה אין התפרצויות לא בגלל האגו שלי, כי אני חפץ בכך שבפרוטוקול ירשמו את הדברים שלך עם השם שלך.

עמי בן יהודה: אני עמי בן יהודה, לשעבר מנכ"ל עמותת מהיום.

עמי בן יהודה: כתמיכה בעירית, אני רציתי שהיא רק תסביר מה זה בית ספר מקדם.

יעקב מרגי: מרגע זה אתה לא ברשות דיבור וכשאתן לך, תהיה ברשות דיבור.

יעקב מרגי: בבקשה.

עירית ליבנה: אוקי, בית ספר מקדם בריאות זה קונספט בינלאומי שאנחנו הלכנו ועשינו לו התאמה למערכת החינוך והאוכלוסייה הישראלית.

עירית ליבנה: אנחנו דרגנו את הנושא של הכרה דו-משרדית בנושא של מקדם בריאות.

עירית ליבנה: קבענו מספר כללים שהם הנושא של מינוי מוביל בית-ספרי, הנושא של בניית תוכנית בית-ספרית, הנושא של תוספת של פעילות גופנית של 90 דקות בשבוע בכל בית הספר, של פעילות גופנית ומיקוד בנושא תזונה.

עירית ליבנה: בנינו תוכנית מאוד יפה.

עירית ליבנה: לכל שנת לימודים מ-א' עד י"ב שני נושאים מרכזיים בתחום התזונה שבית ספר יעסוק עם הנגשה של כישורים, של חומרים, של רעיונות לפעולה.

עירית ליבנה: אנחנו מפיצים לבתי הספר ומנגישים להם המון רעיונות, המון אפשרויות לפעילות.

עירית ליבנה: כן הם צריכים לבנות תוכנית.

עירית ליבנה: שאלו פה מה נדרש.

עירית ליבנה: התמריץ הוא קודם כול לחברה הישראלית שמדברת היום כן על תחום בריאות.

עירית ליבנה: תאמינו לי, מצלצלים הורים ושואלים איזה בית ספר הוא מקדם בריאות, אני הולך לרשום את ילדיי, אני עובר דירה.

עירית ליבנה: יש פה איזשהו להשתייך למועדון יותר יוקרתי כיוון שגם ההגדרה שב-2020 כולם יצטרכו להיות מקדמי בריאות, יש פה משהו שהוא כן יוקרתי.

עירית ליבנה: גם הדרישה של ההורים, אפרופו, שבית ספר יעשה את השינוי הזה, זה התמריץ.

עירית ליבנה: אנחנו מתלבטים כל הזמן בתמריץ כספי.

עירית ליבנה: אנחנו כן נותנים בשיתוף וקופה משותפת של משרד הבריאות ושלנו, איזשהו תמריץ כספי לאותם בתי ספר לצורך פעילות בקידום בריאות.

עירית ליבנה: זה יכול להיות מיועד רק לפעולות שהם עושים כאיזשהו בונוס, אבל העבודה שהם עושים, היום-יום שהם משנים, הדירוג שהם עולים בו, הם משתפרים והם משנים את כל הקהילה וזאת המטרה.

עירית ליבנה: הקטע של הנושא של מכירת המזון שקצת יעשה גם שינוי, אני רק רוצה להזכיר שכשאנחנו דיברנו על תקנות, זה לא רק התקנות של מה שהילדים אוכלים במסגרת המדינה, כי גם השלטון המקומי במכרזים שלו שינה.

עירית ליבנה: דרך אגב, אצלנו הספקים שינו עוד לפני התקנות והכרחתי קצת שישנו וישפרו.

יעקב מרגי: עדיין זה וולונטרי אם אין תקנות.

יוסף ג'בארין: אולי תבהירי את הנקודה הזאת, שנדייק מבחינה משפטית.

יוסף ג'בארין: האם בתי ספר שיש שם קיוסקים שמוכרים נגיד ממתקים, האם זה חוקי או שיש בסיס משפטי - - -

עירית ליבנה: קודם כול בחוזר מנכ"ל כתוב בפירוש שבאחריות מנהל בית הספר לראות ולדאוג, אבל אנחנו יודעים טוב מאוד שמי שמפעיל או הקיוסקאי הוא לא בדיוק הגרופי ולא נשמע תמיד למנהל, ולכן הגענו לנושא של החקיקה והתקנות.

יוסף ג'בארין: איפה זה עומד היום, התקנות?

יוסף ג'בארין: יש תקנות שמחייבות?

עירית ליבנה: התקנות אושרו פה.

עירית ליבנה: הן עדיין לא נחתמו.

יוסף ג'בארין: אלה התקנות שהשר צריך לחתום וכוללות את החנויות והקיוסקים?

עירית ליבנה: כן.

יעקב מרגי: דווקא על החנויות והקיוסקים.

יוסף ג'בארין: ברמה שנגיד משקה כזה לא יהיה מותר.

עירית ליבנה: אסור.

עירית ליבנה: יש עיצום כספי אפילו.

יעקב מרגי: רגע, אנחנו רוצים לומר תודה לרבקה ולתמיר.

יעקב מרגי: מי התלמידים שנמצאים איתנו?

יעקב מרגי: תציגו את עצמכם, שם ומאיפה אתם.

אושרי: אני אושרי מכיתה ו' בחצור הגלילית.

הראל: הראל מבן צבי ברמלה.

עירית ליבנה: בית ספר מקדם בריאות.

יעקב מרגי: יפה.

יעקב מרגי: ברוכים הבאים.

עירית ליבנה: עוד דבר אחד לסיכום.

עירית ליבנה: קודם כול, אנחנו עושים הרבה.

עירית ליבנה: יש לנו עוד למה לשאוף.

עירית ליבנה: אנחנו משתדלים.

עירית ליבנה: שיתופי הפעולה מאוד חשובים לנו שלא יגידו לנו מה אתם עוד רוצים מהמורים.

עירית ליבנה: כן, אנחנו רוצים שאורח החיים יהיה בריא.

עירית ליבנה: אנחנו נעביר את השרביט אחר כך, אבל יש את התוכנית "אפשריבריא" הבין-משרדית שנתנה לנו פוש עצום ויכולת לעשות את השינוי.

יעקב מרגי: אני אשאל שאלה אולי לא נעימה.

יעקב מרגי: אורח חיים בריא זה לא רק תזונה, זה פעילות גופנית, אבל כל תלמיד מתמודד ביום-יום.

יעקב מרגי: הסתכלתם פעם איך נראים חדרי השירותים בבתי הספר?

עירית ליבנה: כן.

יעקב מרגי: את יודעת שאני סוחב איתי מהילדות שלי, אני כל היסודי, אז לא הייתה חטיבת ביניים, שמונה שנים לא נכנסתי לשירותים בבית הספר היסודי.

יעקב מרגי: א', הם היו חשוכים, מפחידים.

יעקב מרגי: ב', גם לא הכי.

עירית ליבנה: אז קודם כול אנחנו כן מדברים קידום בריאות לא רק תזונה ופעילות גופנית, זה היגיינה אישית וסביבתית, השימוש במסכים.

עירית ליבנה: מדברים על התנהגות בכלל.

עירית ליבנה: כן אנחנו יכולים לחנך, יש לנו מה, אבל יש גם שניים לטנגו.

עירית ליבנה: יש גם עניין של רשויות ובעלויות שצריכות אולי להשקיע קצת יותר כסף כדי לנקות יותר, מדי יום את השירותים או לשפץ.

עירית ליבנה: לנו יהיה התפקיד של לחנך לשמור על.

יעקב מרגי: בואו נחשוב כי יש כמעט הכול לפי מה שציינת.

יעקב מרגי: למה לא נקבע איזה תקן מסוים שכל מוסד חינוכי שיעמוד בזה, יצוין?

עירית ליבנה: בית ספר מקדם בריאות למשל, יש את הקריטריונים.

עירית ליבנה: בית ספר שמעשנים בו מישהו מהצוות, לא יוכל לקבל הכרה.

עירית ליבנה: הכנסנו את זה עכשיו, בית ספר נקי עם הנושא של שינוי התקנות, הוא נקי לחלוטין.

יעקב מרגי: אז אני אמשיך איתך.

יעקב מרגי: אני עכשיו מנהל בית ספר בתחום אזור רישום, יש לי כוכבי יופי, אין לי מקדם בריאות.

יעקב מרגי: לא מזיק לי, לא מועיל לי.

יעקב מרגי: הלקוחות שלי הם שבויים, זה אזור הרישום שלי.

יעקב מרגי: מה נותן לי את התמריץ להיות בית ספר מקדם בריאות?

עירית ליבנה: קודם כול יש פה ראייה חברתית של המדינה היום ולחץ של ההורים.

יעקב מרגי: לא מעניין אותי, אני מנהל בית ספר.

יעקב מרגי: אני מאלה שצריך לתת לי את הסוכרייה על מקל כדי לתמרץ אותי, אז אני שואל מה מתמרץ מנהל בית ספר להיות מקדם בריאות.

עירית ליבנה: אז קודם כול לפני התמרוץ, אני חושבת, כיוון שהגדרנו את זה והמנכ"ל עכשיו עובר ומעביר, הוספנו את מנהלי המחוזות ואת הפיקוח הכולל לדחוק אותם קצת לפינה ולהגיד, כן, זו מחויבות.

עירית ליבנה: זה עדיין לא שיעור מ-09:00 עד 10:00 ויש מבחן בסוף שנה, אבל כן יש איזשהו לחץ לעבור.

עירית ליבנה: יש לנו במחוזות פעילות מאוד ענפה של גיוס בתי ספר ויש תמרוץ כספי, הוספנו אותו, בין 3,000 ל-5,000 שקל בשיתוף עם משרד הבריאות, לצערנו, אבל כדי - - -

יעקב מרגי: תודה.

יעקב מרגי: משרד הבריאות, "אפשריבריא".

לירי פינדלינג אנדי: תודה.

לירי פינדלינג אנדי: לירי פינדלינג, מנהלת התוכנית "אפשריבריא" במשרד הבריאות.

לירי פינדלינג אנדי: באמת אני חושבת שהשותפות הבין-משרדית הזאת, יש גם שותף נוסף שהוא משרד התרבות והספורט ויש דברים נוספים שנעשים במשותף איתו.

לירי פינדלינג אנדי: אני חושבת שבאמת העבודה המשותפת עם משרד החינוך היא ארוכת שנים ואפשר לראות תוצאות באמת דרמטיות בשנים האחרונות.

לירי פינדלינג אנדי: מאז שהתחלנו בתוכנית "אפשריבריא" באמת יש עלייה של מעל 500% של מספר בתי ספר מקדמי בריאות.

לירי פינדלינג אנדי: הזכירו כאן את הנושא של הקריטריונים של בתי ספר מקדמי בריאות, אז אנחנו במקביל גם מחמירים את הקריטריונים של בתי הספר מקדמי בריאות.

לירי פינדלינג אנדי: אני חושבת שהתשתית הזאת שהיא תשתית שמבוססת על המלצה בינלאומית, מסייעת מאוד להכניס למעשה את האינדיקטורים שאנחנו חושבים שהם מאוד חשובים שיהיו בבסיס העשייה של בתי הספר.

לירי פינדלינג אנדי: אני חושבת שהעבודה הזאת במגוון האסטרטגיות עם הצעדים, חלקם איטיים יותר בתוך המסגרת הזאת של התקנות, אבל חוזרי מנכ"ל כבר יצאו קודם ובאמת עבודה משולבת עם זירה נוספת שהתוכנית "אפשריבריא" מקדמת, והיא זירת הרשויות המקומיות ורשת "ערים בריאות" וכל באמת העבודה ברשויות המקומיות בשביל להעלות ולהכניס את זה גם כן כסטנדרט.

לירי פינדלינג אנדי: כשאנחנו מסתכלים על רשות מקומית שהיא "אפשריבריא", אנחנו שואלים אותה בקריטריונים כמה בתי ספר מקדמי בריאות יש לך ושזה יהיה יעד שהיא חייבת לקדם.

לירי פינדלינג אנדי: בימים אלה אנחנו ממקדים את מבחני התמיכה של הרשויות המקומיות.

לירי פינדלינג אנדי: פעם ראשונה שמשרד הבריאות הוציא מבחן תמיכה לרשויות מקומיות שיהיו באמת ה"אפשריבריא" ויקדמו את נושא הבריאות ברשויות ואת אורח החיים.

לירי פינדלינג אנדי: הנושא שזה באמת מהניסיון שלנו המשותף, התמיכה הזאת היא של הרשות המקומית פלוס העשייה המשרדית של משרד החינוך דרך המנכ"ל והמחוזות וכו', עושים עשייה גדולה.

לירי פינדלינג אנדי: המרכיבים הנוספים שהזכירה עירית, אני קצת אחזק, עם באמת פעילויות ייחודיות שגם הוכנסו לאחרונה, זה שבאמת העולם רוצה דברים חדשים, רוצה באמת את העדכונים החדשים של הנחיות התזונה החדשות שעומדות לצאת, הנושא של התזונה הים-תיכונית שאגף התזונה בעצם תיקן.

לירי פינדלינג אנדי: את כל הדברים האלה צריך להנחיל בהטמעה בתוך המערכת, מערכת החינוך גם כן, אז אנחנו עושים את זה באמת עם חומרים חדשים, עם כתיבה משותפת כולל עם התאמה תרבותית שנעשית עכשיו לתוכנית ייחודית של פעילות חווייתית שנקראת "מבשלים אפשריבריא", מבשלים ים תיכוני", והרבה בתי ספר כבר עשו את הפעילות הזאת.

לירי פינדלינג אנדי: אנחנו נעשה גם פעילות חגיגית כזאת - - -

יעקב מרגי: פרסומת אחת של ידוענית כזו או אחרת עם ביסלי - - -

לירי פינדלינג אנדי: נכון, אתה צודק מאוד.

לירי פינדלינג אנדי: בגלל זה אנחנו חייבים לעבוד בהמון חזיתות.

לירי פינדלינג אנדי: העובדה שיש בוועדות אחרות דיונים המקבילים הם בדיוק העובדה שפעילות אחת לא יכולה להיות במקום פעילות אחרת לצערנו.

לירי פינדלינג אנדי: אין לנו איזה מקל קסם אחד.

לירי פינדלינג אנדי: אני כן אתייחס קצת לנושא של נתוני ההשמנה ועל הדרך אתן טיפה אולי עוד דברים שנעשים על ידי משרד הבריאות.

לירי פינדלינג אנדי: באמת יש פערים מאוד גדולים בהשמנה וגם בתחלואה בין השכבות החלשות יותר ובין השכבות החזקות יותר ובמיוחד אנחנו רואים את ההבדלים האלה ביישובים באוכלוסייה הערבית.

לירי פינדלינג אנדי: מי שרוצה יכול להיכנס לראות את נתוני השמנת היתר וכו' לפי רשות ולהשוות את הרשות שלו לרשות אחרת וכו'.

לירי פינדלינג אנדי: אנחנו יכולים לראות את הבעיות האלה.

לירי פינדלינג אנדי: אנחנו גם רואים בעיות ייחודיות, למשל אגף בריאות השן.

לירי פינדלינג אנדי: תוכנית "אפשריבריא" עובדת במשותף יחד איתם, פועלת הרבה מאוד באוכלוסייה הערבית בגלל שהתופעה של שתיה מתוקה מגיל ממש צעיר, מהבקבוק, תינוקות ששותים.

לירי פינדלינג אנדי: הילדים צריכים לעבור ניתוחי שיניים בהרדמה מלאה, כלומר בעיות קשות מאוד לכאורה באיזו בעיה קלה של עששת.

לירי פינדלינג אנדי: צריך לזכור שכשמדובר בילדים, הדיבור על הסוכרת או תמותה זה מאוד רחוק מהם, אבל כשאנחנו מדברים על כאבי שיניים אז זה משהו מאוד קרוב, ובאמת אחת הפעילויות של משרד הבריאות דרך האגף לבריאות השן ודרך ההדרכות שנעשות בגני הילדים ובבתי הספר בנושא בריאות השן והבריאות, הנושאים מתייחסים באופן ספציפי גם לנושא של השתייה המתוקה והתזונה הבריאה.

יעקב מרגי: תודה.

יוסף ג'בארין: השאלה אם אתם מגבירים את המשאבים לאוכלוסיות הללו?

לירי פינדלינג אנדי: אנחנו משתדלים לתת את היתרונות, למשל למבחני התמיכה האלה יש יתרון ברור לאוכלוסייה הערבית.

יוסף ג'בארין: מדריכים בשפה הערבית, הכשרות.

לירי פינדלינג אנדי: כמו שנאמר כאן, אני לא אשנה את זה.

לירי פינדלינג אנדי: אני חושבת שיש עוד הרבה מאוד מה לעשות.

לירי פינדלינג אנדי: הלוואי ויכולנו והיו ניתנים לנו עוד משאבים בשביל לעשות יותר, אבל אני חושבת שהעובדה שיושב כאן חדר מלא שהנושא הזה חשוב לו והכנסת רואה לנכון להעלות את זה בסדר היום עוד ועוד, ובאמת אנחנו יכולים לראות את השינויים החברתיים שיש כבר, את הדרישה לעשות את השינויים האלה.

לירי פינדלינג אנדי: זה בהחלט יכול להקל.

לירי פינדלינג אנדי: צריך יותר באותו דבר.

לירי פינדלינג אנדי: אני רוצה גם להזכיר שהרבה פעמים אני מתמודדת עם המון רעיונות מאוד יפים שאפילו לפעמים מצליחים באיזה פיילוט קטן, באיזה ישוב אחד או בבית ספר אחד.

לירי פינדלינג אנדי: אני חושבת שהאחריות הלאומית שלנו היא להסתכל על מערכת החינוך בכללותה, בגלל שזאת הדרך הישירה שלנו להגיע לכל תלמיד ובעיקר להגיע לתלמידים מהאוכלוסיות החלשות.

לירי פינדלינג אנדי: אם אני לא טועה עם הנתונים, צריך לבדוק את זה שוב, אני חושבת שדווקא שיעור בתי הספר מקדמי הבריאות הערבים הוא גבוה באופן יחסי, כי דווקא עבורם התמריץ הכלכלי הזה הוא בעל יותר משמעות ולכן גם יותר מעניין אותם הנושא הזה.

יעקב מרגי: תודה.

יעקב מרגי: שולי, בבקשה.

שולי שוורץ אלנר: תודה.

שולי שוורץ אלנר: שמי שולי אלנר, אני אימא של ילד בן 9 שחלה לפני שנה בסוכרת נעורים.

שולי שוורץ אלנר: אני גם מאוד פעילה.

שולי שוורץ אלנר: אני במקצועי עיתונאית והייתי מאוד פעילה וסיקרתי כתבות על אחרים, אבל כשזה מגיע אליך אתה פתאום מבין ומזעזע קצת יותר.

שולי שוורץ אלנר: יש תוכניות ויש שלטים על בתי ספר ואפילו הבן שלי בבית ספר עם 100 כוכבים, אבל יש דבר נורא פשוט שנמצא.

שולי שוורץ אלנר: הוא לא עולה כסף.

שולי שוורץ אלנר: לא צריך לא תקציבים ולא משאבים ולא שום דבר.

שולי שוורץ אלנר: יש חוזר מנכ"ל מאוד ברור וכל הזמן אני מוצאת את עצמי כאימא וקודם כעיתונאית שפנו אליי בבקשה מאוד פשוטה וזה אני לא מצליחה להבין למה אין איזשהו אמצעי לאכיפת חוזר מנכ"ל, ושם יש את כל הפתרונות כמעט.

שולי שוורץ אלנר: אסור להכניס שתיה מתוקה, אסור להכניס בורקסים.

יוסף ג'בארין: שעכשיו יהיו גם בתקנות.

שולי שוורץ אלנר: כן.

שולי שוורץ אלנר: זה אפילו לא דורש לא תקציב, לא מאמץ.

שולי שוורץ אלנר: זה שם.

שולי שוורץ אלנר: המנהלים פשוט צריכים לקחת על עצמם את האחריות.

שולי שוורץ אלנר: אני מוצאת את עצמי מתעמתת עם הורים למה להביא או למה לא להביא.

יעקב מרגי: גברת שולי, אני חולק עלייך.

יעקב מרגי: אסביר לך.

יעקב מרגי: כשאת אומרת לא דורש כספים, לא דורש משאבים ואת דורשת אכיפה.

יעקב מרגי: אני מסכים איתך, לכאורה, זה הוויכוח שלנו עם משרד החינוך.

יעקב מרגי: כשאת רוצה לקדם משהו בחקיקה ובתקנון, אומרים לך, אנחנו נעשה את זה כבר בחוזר מנכ"ל.

יעקב מרגי: המנהלים מקבלים את חוזר המנכ"ל כהמלצה.

יעקב מרגי: הם יודעים שאף אחד לא יבדוק אותם.

יעקב מרגי: יותר יבדקו בעל יסודי כמה אחוזי זכאות.

יעקב מרגי: את השניים יבדקו בכזה ואחר.

יעקב מרגי: כל שיטת הפיקוח במשרד החינוך דרושה שינוי מהותי, משמעותי.

יעקב מרגי: מפקח פדגוגי, להפריד לו, לא לתת לו להתעסק לא בפיקוח כספי ולא בפיקוח מנהלי.

יעקב מרגי: הדבר היחיד שיהיה, א', שמישהו ישב במשרד החינוך וימציא חוזר מנכ"ל מעודכן שכולל את כל חוזרי מנכ"ל, כי יש חוזר מנכ"ל שביטל את ההוא ואת ההוא ואת ההוא ולא כולם מכירים את כל ההנחיות ואת כל ההוראות.

יעקב מרגי: מנהל עובר קורס ניהול, עבר את הבחינה, הוא מנהל.

יעקב מרגי: לא חייבו אותו לקרוא את כל חוזרי המנכ"ל.

יעקב מרגי: שתהיה פונקציה שתדע לבדוק את מנהלי בתי הספר, אם בית ספר מתנהל לפי כל ההנחיות והוראות חוזר מנכ"ל.

יעקב מרגי: אני מסכים איתך, אבל זה דורש משאבים.

שולי שוורץ אלנר: אז אני יכולה להגיד לך שכאימא כל פעם שלחתי מצאתי את עצמי מצלמת.

שולי שוורץ אלנר: אנחנו חברות בקבוצת אימהות, מאות אימהות, אבות גם.

שולי שוורץ אלנר: אנחנו מוצאים את עצמנו לפני כל אירוע הכי קטן, מצלמים למנהל את חוזר מנכ"ל.

שולי שוורץ אלנר: עומדת המנהלת ואומרת לי, "מול בקבוקים של שתיה מתוקה אין מה לעשות".

עירית ליבנה: אני נורא איתך אבל הרבה פעמים זה ועד ההורים שרוכש.

שולי שוורץ אלנר: נכון.

עירית ליבנה: יפה.

עירית ליבנה: אתה כועס עלי שאני אומרת איפה ההורים ואיפה הנהגת הורים?

עירית ליבנה: הנה.

שולי שוורץ אלנר: אז זה ההורים.

יעקב מרגי: א', לא כעסתי.

יעקב מרגי: ציינתי.

עירית ליבנה: את צודקת מאה אחוז.

שולי שוורץ אלנר: אבל יש מנהל שצריך לעמוד - - -

עירית ליבנה: לא, אבל יש הנהגת הורים.

יעקב מרגי: עירית, אנחנו נחזור, את תאמרי ואני אומר.

יעקב מרגי: למה צריך אכיפה?

יעקב מרגי: אם השכל הישר היה גובר, לא צריך חוקים, לא צריך תקנות.

עירית ליבנה: מסכימה איתך.

יעקב מרגי: אבל אין מה לעשות.

יעקב מרגי: יצא חוזר מנכ"ל, מישהו צריך לאכוף אותו.

יעקב מרגי: לא היה חוזר מנכ"ל, אין מה לאכוף.

יעקב מרגי: מה המסר שאני מעביר למנהלי בתי הספר?

יעקב מרגי: אם פרסמתי חוזר מנכ"ל בשנת 90' ואני מנהל משנת 90' עד היום, לו יצויר, ואני יודע שבנושא ההוא שנכתב בשנת 90' אף אחד לא טרח לשאול אותי, אני יוצא מתוך הנחה, גם מה שפורסם ב-2018 לא יבדקו ולא ישאלו אותי אם אני פועל לפי זה.

יעקב מרגי: הייתי שר.

יעקב מרגי: הוצאתי חוזרי מנכ"ל.

יעקב מרגי: יצאתי, סליחה, כסת"ח, סליחה על הביטוי, אז עשיתי.

יעקב מרגי: זה לא צריך להיות שם.

יעקב מרגי: אני בוכה על הפונטים, איך שכותבים אותו.

יעקב מרגי: תשתפרו.

יעקב מרגי: תוציאו אותו ידידותי קצת עם פונטים יותר ידידותיים, שיקראו אותו.

יעקב מרגי: אין ספק, לומר שיש חוזר מנכ"ל מפורט?

יעקב מרגי: אני מאמין שיש ומברך, אבל מישהו צריך להגיד למנהל, יש גם את זה.

יעקב מרגי: בנוסף למטלות שלך אתה היית צריך להתנהל כך וכך, לכן כל סוגיית הפיקוח במשרד החינוך צריכה להתפצל.

יעקב מרגי: סיימת, שולי?

שולי שוורץ אלנר: כן, תודה.

יעקב מרגי: תודה.

יעקב מרגי: בבקשה.

איתי גוטלר: כבוד יושב ראש הוועדה, שמי איתי גוטלר, עמותת מהיום.

איתי גוטלר: אנחנו יזמנו את קיום יום הסוכרת הזה לפני ארבע שנים.

יעקב מרגי: מה זה מהיום?

איתי גוטלר: מהיום, העמותה לאורח חיים בריא שבראשה עומד פרופ' איתמר רז, למניעת סוכרת.

איתי גוטלר: קודם כול ברכות, כי אתה כבר ארבע שנים מקיים דיון ביום הזה, ואני רק רוצה לציין שהיום יש יום שיא של חמש ועדות שונות שמתכנסות, חוץ מהשדולה לאורח חיים בריא שמתקיימת ב-15:00.

איתי גוטלר: אני רק רוצה לחזק את האמירה שלך מקודם על הנושא של הפיקוח על ההסעדה שצריך להשלים אותה בחוק ובתקנות, ולמרות זאת ולמרות מה שנאמר, אני חושב שיש פה בשורה חשובה לפי ההחלטה שהתקבלה לפני חודשיים לדעתי בוועדה שלך בנושא של אישור התקנות.

איתי גוטלר: בעיניי הפעלה נכונה של זה בבתי הספר עם רתימה של ההורים והתלמידים יכולה לעשות את המהפכה וזה היה צעד מאוד חשוב.

איתי גוטלר: ברמה הכללית אני רוצה לציין שהצעדים שמשרד החינוך עושה הם צעדים מבורכים.

איתי גוטלר: אנחנו ממשיכים להדגיש, זה לא ברמה של עירית ליבנה, זה ברמה של ממשלת ישראל.

איתי גוטלר: בסופו של דבר יש מחסור אדיר בצד של החינוך גופני ומתקני ספורט בבתי ספר ובגנים, גם במתקני ספורט סגורים, גם במתקני ספורט פתוחים.

איתי גוטלר: אין עדיין תקצוב נוסף של שיעורי חינוך גופני ואין עדיין תקצוב נוסף של שיעורים לתזונה.

איתי גוטלר: הכול זה הרבה מאוד כסף אבל אם נגיע לזה יום אחד, זה יהיה פה חלום.

איתי גוטלר: שכחתי רק לתת מחמאה לעיריית ראשון לציון שהתחילה לאכוף - - -

קריאה: העירייה הראשונה ששולחת פקחים במפתיע לבתי ספר לאכוף.

יעקב מרגי: בכנסת יש חדר כושר, אחד המשוכללים.

יעקב מרגי: אני 15 שנה בכנסת.

יעקב מרגי: הנה אני מודע לחשיבות ויש לי מכשירי כושר גם בבית.

יעקב מרגי: תאמר לי מתי פקדתי אותם ומתי פקדתי את חדר הכושר.

יעקב מרגי: אלה דברים שצריכים דחיפה ותמרוץ כמו היום הזה.

יעקב מרגי: אין ספק, נכון וטוב וחשוב ואני מברך גם את עיריית ראשון לציון אם היא עשתה משהו טוב.

יעקב מרגי: יש מישהו שרוצה לדבר לפני שאני נועל את הדיון?

יעקב מרגי: בבקשה.

חגי לוין: ד"ר חגי לוין, מזכיר איגוד רופאי בריאות הציבור, ההסתדרות הרפואית.

חגי לוין: אני רוצה להזכיר לנו, כשאני הייתי תלמיד ורבים אחרים כאן, הייתה אחות בית הספר והייתה כתובת בבית ספר.

חגי לוין: בתור מי שעוסק באופן אקדמי ומעשי במסגרות מקדמות בריאות, צריך מתאם בריאות.

יעקב מרגי: אתה נראה צעיר.

יעקב מרגי: אתה זוכר את הצבע של החלוק שלה?

יעקב מרגי: אז אני זוכר.

יעקב מרגי: ירוק.

חגי לוין: גם בהתפרצות החצבת הנוכחית, ואני מזכיר, הוועדה לביאור החצבת בישראל, אנחנו רואים את המחסור בגורם שהוא יודע לתווך בין מערכת הבריאות למערכת החינוך בישראל, אז אנחנו קוראים לבחון את הנושא הזה.

חגי לוין: עולה לנו הרבה יותר כסף המחסור באחות בית הספר ויועיל לבריאות של כל ילדי ישראל אם נחזיר את מה שהיה כפי שאמרת מקודם, היה מפואר בעולם מערכת החינוך והבריאות בישראל.

חגי לוין: הנקודה השנייה, כשמשהו שבאמת רוצים אותו, אז קובעים לו יעדים.

חגי לוין: זה נהדר באמת ההתרחבות של בתי הספר מקדמי הבריאות, אבל אני באמת שואל איפה היעדים של משרד החינוך מבחינת מצב ההשמנה של הילדים?

חגי לוין: איפה זה מופיע ביעדי משרד החינוך שילדי חינוך לא יהיו שמנים, כי זו גם צריכה להיות מטרה של מערכת החינוך ולא רק של מערכת הבריאות או של "אפשריבריא", וכששר החינוך רוצה, יש לו יעד, אז הוא גם יפעל כדי להשיג את היעד הזה.

חגי לוין: תודה רבה.

יעקב מרגי: תודה.

יעקב מרגי: עוד דובר אחד לפני שאני מסכם?

אורי שאול: אני אורי שאול מכיתה ט', במועצת הנוער של האגודה לסוכרת נעורים.

אורי שאול: דווקא אני רוצה לדבר כתלמיד.

עירית ליבנה: איפה אתה לומד?

אורי שאול: בבית ספר "צפית", קיבוץ כפר מנחם, ליד קריית מלאכי.

יעקב מרגי: בכביש רוחב בין קריית מלאכי לבית שמש.

אורי שאול: והיום אין לנו גם לימודים בגלל המצב.

אורי שאול: דווקא אני רוצה לדבר כאן בתור תלמיד.

אורי שאול: אני אוכל בחדר אוכל של בית הספר, אבל דווקא אני חושב שהארוחה שאני משלם עליה, 17 שקל לכל ארוחה, אני די חושב שזה קשה להגיע לארוחה שהיא גם תהיה מזינה, גם תהיה בריאה וגם תהיה טעימה, ולכן אני חושב שבתי הספר והמועצות לא עומדות בדבר הזה של בית ספר מקדם בריאות.

יעקב מרגי: אמירה חשובה.

מירב בן ארי: כן, אבל למה?

אורי שאול: כי ב-17 שקלים אתה לא תוכל להביא גם משהו שהוא מזין, גם משהו שהוא טעים וגם משהו שהוא בריא.

יעקב מרגי: אני חולק עליך.

מירב בן ארי: אתה יכול אם אתה רוצה.

מירב בן ארי: אם רוצים, אפשר גם.

יעקב מרגי: אפשר ב-17 שקלים ואם אתה חושב שאתה מקבל ארוחה לא בריאה, לא מזינה, זה כבר עניין אישי.

יעקב מרגי: עומדת לך הזכות ואתה דור ההמשך, לראות בך גם דמות של מנהיג לעתיד.

יעקב מרגי: עומדת לך הזכות לתבוע, ו-17 שקלים זאת ארוחה לא מסובסדת.

יעקב מרגי: אתה יכול לקבל ארוחה בריאה.

יעקב מרגי: אם זה מוסד חינוכי, בכלל הוא חייב לספק לך מנה בריאה על פי הוראות חוזר מנכ"ל.

יעקב מרגי: תודה על תשומת הלב.

יעקב מרגי: אנחנו רוצים במסגרת אורח חיים בריא לאחל מזל טוב לחברת הכנסת מירב בן ארי על יום הולדתה.

מירב בן ארי: אני עוברת מוועדה לוועדה לקבל מזל טוב.

יעקב מרגי: אם לא, אני הייתי מסתכן בבריאות שלי, לכן באמת נאחל לה עד 120 שנה בבריאות איתנה.

מירב בן ארי: תודה.

יעקב מרגי: אני רוצה לומר לפני שאני מסכם את הדיון.

יעקב מרגי: אם אני לוקח את סיכום הדיון מהשנה שעברה ואני מקריא אותו אחד לאחד, מתאים גם לשנה הזו לא בגלל שלא נעשה פרט לסוגיית התקנות שאני אומר ואני אשוב ואומר, זה שאושרו התקנות בוועדה - - -

מירב בן ארי: מתי נכנסות לתוקף התקנות?

מירב בן ארי: מה התחולה?

יעקב מרגי: היו צריכות להיכנס כבר לתחולה, אלא שהשר עדיין לא פרסם אותן, לא חתם עליהן.

יעקב מרגי: זה כשלעצמו לא טוב ואני קורא לשר לחתום ולפרסם.

יעקב מרגי: לא שזה סיפק אותנו.

יעקב מרגי: אני עדיין קורא לשר להגיש לוועדת החינוך את התקנות המלאות כפי שהוא תכנן לעשות מלכתחילה לפני הרביזיה.

יעקב מרגי: ימצאו את המענה לאותו חבר כנסת שאני חולק עליו.

יעקב מרגי: אני חושב שלא צריך שיפוי, לא צריך כלום.

יעקב מרגי: מוסדות החינוך יכולים להיערך ולא משנה איזה מוסדות חינוך.

יעקב מרגי: מזון בריא לא עולה יותר יקר ממזון לא בריא.

יעקב מרגי: אני לא חושב שזה צריך שיפוי כספי.

יעקב מרגי: אני קורא לשר החינוך להתעמת עם זה ולדרוש ולהביא את זה לאישור תקנות המזון הבריא במלואן.

יעקב מרגי: זאת אות קלון לוועדת החינוך של הכנסת שאישרה תקנות חלקיות.

יעקב מרגי: זאת אות קלון למשרד שהסכים להיכנע ללחץ הפוליטי.

יעקב מרגי: לעמותת מהיום, משרד הבריאות, משרד החינוך, משרד הרווחה, כל מי שעושה, גם להורים אני קורא.

יעקב מרגי: מערכות החינוך יעשו את העבודה שלהן ויעשו אותה בצורה הטובה ביותר ומשרד הבריאות ייתן את ההנחיות הטובות ביותר.

יעקב מרגי: אם בבית לא תהיה גם אמירה של אורח חיים בריא, הרבה לא נצליח.

יעקב מרגי: נכון, יש יוצאים מן הכלל שלפעמים הילדים מצליחים לגרור את ההורים באמירות ערכיות, אבל אנחנו קוראים גם להנהגת ההורים הבית-ספרית שהיום משום מה אני לא רואה אותם בדיון, את הנציגים שלהם, לקרוא לשתף פעולה ולקרוא לכלל ההורים בחוזרים שלהם, בהודעות שלהם לעודד ולפתח את כל הנושא של החינוך לאורח חיים בריא בבית, בשכונה ובבית הספר.

יעקב מרגי: אני אומר לפרוטוקול שאני מעתיק את הסיכום משנה שעברה לשנה הזו מילה במילה.

יעקב מרגי: לא אקריא אותו.

יעקב מרגי: אמרתי אותו בתקציר מנהלים, קצירת העומר, מה שנקרא.

יעקב מרגי: תודה רבה לכולם וברוכות הבאות לתלמידות שלך.

מירב בן ארי: כן, לחינוך לפסגות.

יעקב מרגי: ליאל ועדן יאמרו לנו מאיפה הן בארץ.

יעקב מרגי: נציג אותן.

יעקב מרגי: בבקשה, ליאל.

ליאל: אני ליאל מכיתה ו' מתל אביב, בית ספר "עמיאל רמב"ם".

עדן: אני עדן, אני לומדת בכיתה ו', מרמלה, בבית ספר "משה שרת".

יעקב מרגי: ואתם מפסגות של חברת הכנסת מירב בן ארי.

מירב בן ארי: כן, ביום שכולו ועדות.

מירב בן ארי: הם הביאו לי בלונים, אגב.

יעקב מרגי: יש דברים טובים שאני אומר לכם ללמוד ממנה.

יעקב מרגי: בהצלחה.

קריאה: עדן כתבה לך ברכה.

קריאה: אולי היא יכולה להקריא לך אותה?

יעקב מרגי: בבקשה.

עדן: שלום, קוראים לי עדן.

עדן: רציתי לאחל לך מזל טוב, עד 120, רק בריאות ואושר ושתמיד תשמחי ותיהני מהחיים.

עדן: מזל טוב.

מירב בן ארי: תודה.

יעקב מרגי: תודה רבה, הישיבה נעולה.